
Til Manuel.

Fordi vi lettet i motvind,

fordi vi fortsatt flyr høyt.


Harads 2023

HAN VET AT det er nå eller aldri. Hånda dirrer mot setet, uansett hvor hardt han prøver, er den umulig å holde stille. Bilen humper bortover den dårlige veien. Sand og veistøv virvler opp bak dekkene i en lysebrun sky. Asfalt finnes ikke i disse skogene. Man kjører på hardpakket stein og grus, som om folk ganske enkelt brukte det de hadde da veiene ble anlagt.

Like før de kommer til svingen, legger Fawad hånda på dørhåndtaket. Skogen er gammel og tett, men åpen akkurat her. Pulsen hamrer i tinningene, luftveiene føles trange. Han vet at det er mulig å håndtere angsten, har greid det før når det virkelig trengtes. Det gjelder å vite hvilket sekund som er det rette, når det er på tide å legge følelsene til side. For når han først har åpnet bildøra, er det ingen vei tilbake.

Bilen saktner farten. Fawad gjør som han har planlagt. Holder pusten før kjøretøyet svinger, rekker å kjenne suget i magen idet farten øker igjen. Uten å nøle rykker han i håndtaket. Bildøra slår opp, vinddraget er kraftig og river døra ut av grepet hans. Han møter sjåførens overraskede blikk i bakspeilet før han lener seg til siden og faller ut i fart.

Fawad lander på veien med et kraftig dunk, ruller ukontrollert rundt noen ganger. Det gjør vondt overalt, men likevel ingen steder. Et tykt støvlag løfter seg da sjåføren står på bremsen. Smågrusen spretter i alle retninger, dekkene skriker mot sanden.

Fawad ruller over på siden og kommer seg opp på beina. Uten å tenke setter han av gårde. Han vet at han er raskere enn de fleste, at han kan løpe i eksplosiv fart bare han stoler på seg selv. Og er det noe han er god til, er det å gjøre nettopp det.

Gjennom den truende panikken hører han sjåføren brøle innefra bilen. Fawad fortsetter å løpe, snur seg ikke en eneste gang. Stresset er vanvittig, beina verker allerede. Han prøver å trekke pusten dypt ned i lungene, men vet at den blir overfladisk likevel, det er derfor det gjør vondt i musklene allerede. Konsentrasjonen er rettet fremover, steg for steg. Han vet hvor han skal. Utallige ganger har han forestilt seg dette, planlagt og gått gjennom alle tenkelige scenarioer. Det var utvilsomt best å komme seg ut av bilen like etter svingen. Her er han nær skogen, det er kort vei over enga før han kommer inn i trærnes dunkle ly. Han har løpt i denne skogen mange ganger, bare ikke akkurat her. Målet er å nå frem til vannet han har hørt lyden av så mange ganger. Han vet at det ligger nedenfor skråningen på den andre siden av trærne. Og han er skråsikker på at sjåføren umulig kan ta ham igjen. Det setter det slepende beinet en stopper for. Fyren må ringe de andre, få frem mobilen og be om hjelp. Når Fawad har ligget våken om nettene og gått gjennom alt sammen i hodet, har det tatt ham åtte sekunder. Ta opp mobilen fra jakkelomma, taste nummeret til hytta og vente på svar.

En, to, tre, fire, fem, seks, sju, åtte.

Nå.

Nå bør det ha blitt fart på dem der oppe.

Karl er farlig rask, og i tillegg har han hundene. Fawad må minst nå frem til skoggrensen før dyrene blir sluppet løs etter ham, ellers kommer han ikke til å klare seg.

Han løper over enga. Føttene slår ned som bomber for hvert steg, gresset er høyt og bakken knudrete. Det gjør vondt i anklene, og kvalmen synger i magen. Han har bestemt seg for å spy til siden hvis det trengs, må holde skoene tørre så lenge som mulig, vet at føttene er det viktigste, føttene og pusten. Heldigvis blir det flatere jo nærmere skogen han kommer. Det tørre gresset rekker ham til knærne, men her er bakken mindre ujevn. Det gjør at han kan holde stø kurs mot skogen.

Sola er på vei ned. Hvis han bare greier å krysse vassdraget før hundene rekker å ta ham igjen, kan han gjemme seg i ly av mørket. Pappa lærte ham det. Passer et vassdrag om du kan, følg med strømmen et stykke, helst liggende. Når du omsider kommer deg opp på den andre siden, skal du ikke dra langt. Legg deg flatt på bakken, under en busk eller en løvhaug. Ligg lavt, pust gjennom åpen munn så stille du kan. Og så venter du. Mye lenger enn du tror.

Han setter opp farten ytterligere, prøver å svelge, men får det ikke til. Pusten er for anstrengt. Beina fortsetter å kjøre på, steg for steg. Samtidig med at han når enden av enga, hører han de første bjeffene. Karl må ha gitt hundene kommandoen, fra og med nå kommer de ikke til å gi seg før de har revet ham i fillebiter. Han passerer skoggrensen, befinner seg plutselig i skogen, som straks blir tett og ufremkommelig. Furukronene filtrerer sola til et gulgrått lys som stikker i øynene og lager mørke flekker som danser i synsfeltet. Han løper lenger inn, prøver å holde tempoet, men her er terrenget mer ulendt. Steiner og tuer ligger om hverandre og tvinger ham til å senke farten. Greiner treffer ham i ansiktet, river opp sår på kinnene og halsen, han famler og dukker og prøver å beskytte ansiktet med hendene, men det er vanskelig fordi han trenger armbevegelsene for å holde farten oppe. Bak ryggen hører han hundene komme nærmere, gjøingen øker i styrke, det er ikke mulig å undertrykke panikken lenger. Fawad vil legge seg ned og gråte, be innstendig om at de skal la ham gå. Men han vet at de allerede har bestemt seg. De kommer aldri til å slippe ham levende herfra, så han fortsetter hardnakket å løpe, selv om lungene brenner som om de holder på å kollapse.

Så skimter han vannet mellom trærne. Han vet at det kalles elven, og at det er den beste veien hans ut. Stemmene roper bak ham, det virker som de kommer fra enga. Karl roper noe, men ordene overdøves av hundeglammet.

Fawad løper ned til venstre, prøver å tenke ut hva han skal gjøre hvis de tar ham igjen likevel. Han når frem til bredden, en smal kant av sand og glissent, gult siv. Kaster ikke bort tid, setter seg på huk og glir nedover kanten, ut i det iskalde vannet. Sjokket får pusten til å stanse et øyeblikk. Han vasser litt utover, holder armene til sidene for ikke å falle. Strømmen er sterkere enn han hadde forestilt seg, den suger så hardt tak i beina at han rekker å bli redd. Vannet virker annerledes enn hjemme, hardere på en måte. Virvlene drar ham noen meter utover før elven setter fart mot solnedgangen. Kulden gjør det vanskelig å puste, han blendes av sollyset, føttene dovner bort allerede, og så hører han ropene igjen. Nå er de helt nær, kommer for å hente ham, tilbake til burene. Tanken er gruoppvekkende. Han vil heller drukne enn å leve en eneste dag til med frykten for å bli en av helgens utvalgte.

Et kort øyeblikk synes han at han skimter David mellom trærne, en mørk skjorte og skarpe kjever. Gjennom redselen greier Fawad å ta et dypt åndedrag før han stille synker ned under vannflaten. Den kalde elven svir i ansiktet, han holder øynene åpne, ser tretoppene og himmelen som bølgende formasjoner. Han prøver å spare på oksygenet, flyter med strømmen uten å gjøre motstand, med utstrakte armer og oppvendte håndflater. Det finnes bare to veier ut av dette. Enten er dette slutten, eller så er det begynnelsen.

Pappa.

Nå kommer jeg hjem.


 

I ETTERTID ER han den eneste som skal huske forløpet sånn som det var. Hvordan vinden kjærtegnet kinnet og grusen knaste under skoene. Hvordan han holdt pusten og nølte. Geværets rekyldemper som likevel ble slynget mot skulderen til slutt.

De andre har skapt egne versjoner. Små forvrengninger av virkeligheten for å lage alternative minner med en tyngde som er litt lettere å bære. I deres hukommelse er sannheten fordreid, men hos ham er originalen intakt. Det er sånn han er. Ute av stand til å forvanske.

I utgangspunktet var det en øvelse. Bokser stilt opp på rad og treplater med noen klønete tegninger. Egentlig var han ikke særlig interessert, visste at han aldri ville få bruk for ferdigheter som dette. Likevel stilte han opp. Siktet og skjøt, alt for den såkalte husfredens skyld.

På et øyeblikk var ikke øvelsen en øvelse lenger. Han hørte ropene lenge før han så dem. Hun som løp foran, uten verken bøtta eller kurven i hånda. Blod rant nedover pannen, armene viftet som om det gjaldt liv og død, blikket blankt av skrekk. Han kommer aldri til å glemme øynene hennes, ser dem ofte i drømmene, oppsperrede og ville. Deretter mannen som løp etter. Med nevene løftet, munnen vidåpen, bevegelser så overdrevne at erkjennelsen var et faktum allerede før noen hadde rukket å rope ordene bak ryggen hans.

Han har tenkt å skade henne!

Først den store forvirringen. Den som søkte sammenheng, prøvde å kategorisere og forstå. Deretter ordene igjen, nærmere øret hans nå, ord som ble ropt eller kanskje hvisket. Det er det eneste han ikke lenger er sikker på, om styrken på stemmen bak ryggen hans var høy eller lav. Men ordene var der og oppfordret ham til å ta ansvar og forsvare. Nå var tiden inne til å handle og gjøre det rette.

Hans første tanke var egentlig å advare. Et skudd like ved, et treff i bakken, et utropstegn for å kjøpe henne tid. Men stemmen i øret brølte så høyt at det gjorde vondt, og geværet gikk av. Med ett sto tiden stille. Deretter en hånd på den ledige skulderen og fingre som klemte til.

Godt jobbet! Det der var helt riktig!

De andre husker det annerledes. Forteller om det på en annen måte og med lavmælte ord. Det er sånn man gjør ute på bygda når man lyver for både seg selv og andre. Man sier det lavt, liksom litt i forbifarten. For det finnes ting man ikke kan snakke om, langt mindre huske slik de faktisk var. Men han vet det likevel. Han vet det utmerket godt og glemmer det aldri, selv om de insisterer på at han må.


August 2024

DA STIG JOHANSSON går ut på broen, er det med samme gamle blandede følelse. Halvparten stolthet og halvparten forakt, akkurat sånn han vet at folk i Harads ser på ham. Men fordelingen er kanskje litt overdreven. Det var tjueto prosent som stemte på partiet hans i forrige valg, men han skjønner selvfølgelig at mange flere enn som så setter pris på engasjementet hans. Det er alltid sånn når noen tør å kjempe for det som er riktig, men samtidig blir kraftig kritisert av dem som liker å slenge dritt. Støtten er der, selv om den ikke er uttalt.

Elven er blank i morgenlyset. Så tidlig er det ingen andre ute, ikke engang veiarbeiderne har rukket å starte dagen oppe ved det som skal bli den nye gjennomfartsåren sørover. Den siste uka er det blitt sprengt så voldsomt at rutene har klirret og gulvet dirret under føttene. Det er selvsagt litt slitsomt, men det blir nok bra når det er ferdig.

Stig og Erko går langsomt. Den gamle finske spetsen som fortsatt vokter hjemmet heltemodig, men har en blære som er blitt forsvinnende liten med årene og følgelig tvinger Stig ut i otta. Hunden snuser i det høye gresset og skvetter her og der. De går oppstrøms i ro og mak. Morgenluktene henger i lufta, søvndrukken skog og våtvarm sand. Stig elsker naturen generelt og den norrbottenske spesielt.

Plutselig rykker Erko i kobbelet. Stig rynker pannen og rykker halvhjertet tilbake.

«Ta det rolig nå.»

Han sier det med halvtrøtt stemme. Hunden er gammel, kraften ikke den samme som før. Dessuten hører han dårlig. Kanskje det er derfor han fortsetter å dra.

«Men Erko!»

Hunden fortsetter halsstarrig ned mot vannet. Stig sukker. Er han tørst, mon tro? De dreier av fra veien, går de få meterne ned.

Stig stanser midt i steget.

«Men hva i huleste …?»

En kropp ligger på magen inntil elvebredden. Stig blunker, lufta blir til sirup. Han strever med å forstå hva det er han ser. Det suser i hodet. Han vil snu seg bort og gå hjem, men det er som om beina ikke lystrer.

Kroppen som ligger i vannet, er ille tilredt. Her og der har det forsvunnet så mye hud at skjelettet synes i gulgrå fargetoner. Fra den ene siden stikker ribbeina ut. Den venstre armen har hektet seg fast i en grein, fingrene ser ut som klør med oppbløtt hud som minner om de slaskete grønnsakene som pleier å ligge i kjøttsuppa i skolekantinen.

Uten å merke det slipper Stig kobbelet. Erko løper helt bort og snuser intenst på liket. Bakhodet er deformert, hårtuster stritter ut her og der, men fargen under er merkelig grå, som om kraniet var av våt papirmasse. Stigs synsfelt krymper fort i kantene. Han har opplevd det før, skjønner at han hyperventilerer, og setter seg klossete ned i det høye gresset. Han kan ikke besvime her. Må komme seg hjem for å tilkalle hjelp. Til slutt føler han seg så dårlig at han må legge seg ned på ryggen. Himmelen er lys morgenblå og så godt som skyfri. Stig prøver å puste rolig, angrer forferdelig på at han ikke tok med seg mobilen.


 

IDUN LIND SKYVER opp porten med ryggen. Baklengs bukserer hun seg ut på fortauet, holder barnevogna med begge hender og mobilen fastklemt mellom skulderen og kinnet. Hun er allerede sent ute. Det ringer om og om igjen, men Tareq svarer ikke. Kanskje han fortsatt sover? Hun styrer barnevogna til side samtidig som hun stumt hilser på et forbipasserende par. Sukker og avslutter anropet før hun slipper telefonen ned i stellebagen.

Regnet henger i morgenlufta, kjærkomment etter fjorten dagers tørke. Idun går inn til byen og videre utover mot bydelen Sanden. Hun holder høy fart i et forsøk på å knappe inn på forsinkelsen. Barbro våknet riktignok før fem, men frokosten og fremfor alt badet trakk ut. Jenta var trøtt og protesterte så heftig at Idun ikke helt visste hva hun skulle gjøre. Etter en lang kamp med gråt, trøst og barnesanger sunget av full hals fikk hun vasket den lille kroppen sånn noenlunde. Hun håper det er bra nok. Ellers får vel faren gjøre det om igjen.

Spaserturen tar drøyt tjue minutter. Da Idun svinger inn i strøket og opp mot tomten, ser hun at faren og Erna sitter på altanen. Mika er ikke å se. De mørke skyene har løst seg litt opp, morgensola er i ferd med å bryte frem mellom dottene av gråhvit bomull. Regnet ser visst ikke ut til å komme i dag heller.

Da hun triller inn gjennom grinda i gjerdet, kommer faren henne i møte. Han griper tak i fronten og hjelper henne med å dra vogna opp på altanen.

«To av yndlingsjentene mine, velkommen!»

Idun gir ham en klem og hilser på Erna.

«Sover hun allerede?»

Faren gløtter på kalesjen og møter Barbros blikk. Straks lyser begge opp i hvert sitt smil, og faren gjør til stemmen og løfter opp jenta. Hun ble åtte måneder i går. Det lubne kinnet klemmes flatt da faren susser det.

«Du er alltid så glad, du, morfars lille jente.»

Idun slår seg ned i den stolen faren nettopp satt i, kjenner at puta fortsatt er varm.

«Hvordan gikk natten?»

Erna virker oppriktig nysgjerrig.

«Bra. Vi er bare litt sene på grunn av badet.»

«Så fint at det har gått bra. Og hvordan har du det?»

Idun myser mot sola.

«Jeg får ikke tak i Tareq. De skulle være ferdige i går, men han svarer ikke.»

Erna strekker seg etter en mugge med klargul væske og rikelig med is.

«Han ringer nok snart, skal du se. Vil du ha litt limonade? Den er sukkerfri.»

Idun takker ja, selv om det eneste hun har lyst på, er kaffe. Erna tar et glass fra brettet Iduns mor kjøpte på et loppemarked for mange år siden, skjenker limonade fra den duggkalde muggen og rekker henne glasset. Idun drikker en liten slurk, den smaker sitron og rabarbra og er veldig god.

«Vi skal straks spise frokost, eggene skal bare få kjølne litt.»

Idun følger faren med blikket. Han bærer Barbro over gressplenen og presenterer alle buskene og trærne for henne. Først forteller han hva de heter på svensk, og deretter på latin. Jenta ser seg storøyd rundt, haken er fuktig av sikkel. Kanskje det er tenner på gang.

«Er Mika våken?»

«Jeg tror hun dusjer.»

Se der. Et fremskritt.

«Hvordan virker hun i dag?»

«Litt bedre. Jeg synes det er forskjell sammenlignet med for noen uker siden, så det går riktig vei, spør du meg. Og det gjør du jo, så.»

Erna smiler litt. Idun holder glasset mellom hendene.

«Kan jeg få si noe fra hjertet, Idun?»

Hun nikker.

«Jeg synes du er så flink med Barbro.»

Idun blir varm i kinnene.

«Jeg mener det. Du er et naturtalent. Faren din sier det samme.»

Idun snurrer glasset mellom hendene. Tenk om de hadde visst sannheten?

Erna skjenker limonade i glasset sitt. Idun liker henne. Den trinne kvinnen som snakker som om hun eide all verdens forstand uten å vite det selv. Hun som får farens øyne til å glitre på en måte de ikke har gjort på mange år. De møttes selv om ingen av dem lette etter noen, og i ettertid har Mika fortalt at faren falt pladask. Tidlig i vinter kjøpte de det lille huset på Sanden. Idun syntes det var litt forhastet, noe hun også sa til faren. «Man lever bare én gang», svarte han stillferdig. Mika ble selvfølgelig rasende, høygravid dro hun Idun til side og bjeffet som en terrier. «La ham være! Ser du ikke at han for én gangs skyld er lykkelig?»

Etter noen måneder hadde Idun revurdert situasjonen. Motvillig innrømmet hun for seg selv at Erna var magi.

«Vi har tenkt å grille kylling i kveld. Erna har funnet en ny oppskrift med en saus av kapers og rømme. Spiser du med oss?»

Faren har kommet opp på altanen og står med ryggen mot naboen, der innkjørselen er full av bilvrak. Idun drar inn luft gjennom nesen, det lukter sensommer og varm jord.

«Gjerne, jeg kan ta med grønnsaker til en salat. Har dere kaffe?»

Hun rekker akkurat å si det før hun ser farens forsiktig bønnfallende blikk.

«Eller … Hva er det?»

Han flytter vekten fra den ene foten til den andre. Barbro kjenner på det nybarberte kinnet hans med små hender.

«Nore skal straks komme innom en tur.»

Idun lukker munnen.

«Han ringte sent i går kveld, Idun. Jeg visste ikke at han hadde tenkt å komme, og i hvert fall ikke før frokost.»

Med ett er alt skarpt. Idun anstrenger seg for å virke likegyldig, selv om hun vet at det er umulig.

«Da står jeg over frokosten.»

Pappa stryker Barbro over ryggen.

«Kan vi ikke spise sammen? En frokost, eller bare en kaffekopp. Det trenger ikke å bli lenge. Kanskje for Mikas skyld?»

Idun setter glasset ned på brettet.

«Det er ikke sånn det fungerer.»

Hun reiser seg.

«Hils Mika fra meg. Jeg kommer innom senere i uka, Barbro kan være med meg noen timer i helgen.»

Hun hører at hun bruker for mange ord. Faren ser trist ut. Idun gir Erna en kort klem og faren en enda kortere. Hun kjenner blikkene deres da hun går nedover grusgangen, stanser ved porten og snur seg. Raskt løfter hun hånda til dem der de står ved siden av hverandre på altanen. Faren løfter Barbros lille hånd og hjelper henne med å vinke.

Telefonen begynner å vibrere i baklomma. Idun drar den opp, ser at det er Siv som ringer. Med mobilen trykket mot øret skynder hun seg bortover fortauet.


 

IDUN OG CALLE parkerer utenfor det siste huset i kvartalet. Det er en nedslitt enetasjes villa med ustelt hage. Da de går ut av bilen, ser de at en eldre mann sitter på trammen uten rekkverk. Han løfter hånda i en hilsen som de to etterforskerne besvarer med hvert sitt vink. Side om side passerer de det falleferdige gjerdet. Stien begynner der tomten slutter. Den er smal, så Idun går først og Calle etter.

«Det skal være rett ned her.»

Idun gjentar det Siv fortalte i telefonen. Mens Idun og Calle satt i bilen på vei til Harads, rakk hun å ringe ytterligere to ganger med tilleggsinformasjon.

«Liket skal fortsatt ligge i elven. Det ble funnet av en forbipasserende mann med hund.»

Idun følger med på hvor hun setter føttene. Her og der er stien gjengrodd, to ganger holder hun på å snuble.

«For en jævlig måte å begynne dagen på. Ute med hunden på morgenturen, og så dukker det opp en dauing i ælva.»

Vanligvis ville Idun ledd av Calles overdrevne norrlandsk, men irritasjonen over morgenens nestenmøte med Nore henger fortsatt igjen.

De kommer bort til avsperringen. Malmen står ved den første kjeglen, holder mobilen mot øret, men sier ikke et ord. Da Idun og Calle kommer nær nok, flytter han telefonen fra kinnet.

«Jeg står i kø, men vi snakker imens. Hvis det blir min tur, må jeg ta den.»

Han lytter til mobilen for å sjekke hvilket nummer han er i rekken.

«Atten. Det ligger en død mann i vannet. Han har ligget lenge, jeg gjetter på noen måneder, kanskje opptil et år, men det er et grovt anslag. Vi er ferdige med å fotografere og er klare til å løfte ham opp så snart dere er fornøyde. Jeg vet ikke mer, men vi har sikret store deler av området, dere ser jo hvor platene ligger.»

Han legger telefonen mot øret igjen, lytter en stund og sukker.

«Nummer sytten. Dere kan gå ned, er det greit om jeg blir stående igjen her?»

Idun klapper ham på skulderen.

«Vi tar oss en titt.»

De løfter på sperrebåndet og går ned mot den smale strandstripen. Mellom steiner og tuer vokser sensommermarkblomster. Det lukter fukt og skog, på den andre siden av vannet står trærne tett.

Nede ved elvebredden er kriminalteknikere i ferd med å undersøke området. Ti–tolv hvitkledde mennesker beveger seg over sanden og gresset. Svarte plater ligger bortover bakken som en kunstig sti. Idun og Calle er nøye med å sette føttene på dem. Da de kommer til vannkanten, brer større plater seg utover til sidene. De stanser på hver sin, nesten skulder mot skulder.

Inntil strandstripen ligger det ille tilredte liket av en mann. Han ligger på magen. Huden er flekket av flere steder. Rundt ryggraden og den ene skulderen er det fortsatt muskler og sener, mens de på andre steder ser helt inn til skjelettet. Gulaktige hudstrimler henger enten flytende ut fra kroppen eller ser ut til å være tvunnet rundt lemmene. Den ene armen er strukket ut til siden og dupper i vannet, mens den andre er kilt fast under en grein i vannkanten. Det er trådalger rundt begge albuene. Nakken er nesten hudløs, og over store deler av bakhodet er det bare en lysegrå hinne igjen. Dype kjøttsår er mer regelen enn unntaket over beina og baken. Kroppen ser kunstig ut. Det lukter råttent og stikkende, som ammoniakk eller kanskje sterk urin.

En kvinnelig tekniker sitter på huk ved mannens ene fot. Hun klipper av en hudflik som henger fra hælen, og legger den i et prøverør fylt med væske. Idun ser at hun har gummistøvler på seg under den papirhvite drakten.

«Ble han funnet sånn?»

Kvinnen retter på beina og nikker.

«Han har flytt bort til kanten og satt fast hånda i sivet. Det er ikke så sterk strøm her, men hvis han hadde kommet seg forbi svingen der borte, ville han antagelig ha flytt langt.»

Hun nikker nedstrøms mot elvesvingen.

«Er det noen som har snakket med mannen som gjorde funnet?»

«Ja, en av kollegene deres. Det er en eldre herre, han sitter i ambulansen oppe ved biblioteket. Vi tok ham med dit, men han vet at dere vil prate med ham. Han er pensjonist, men klar, preget av hendelsen, men ikke så sterkt at han ikke er talefør. Har flere ganger understreket at han er kommunepolitiker, jeg gjetter på at bablingen skyldes sjokket.»

Idun går ned på huk. Den døde dupper i vannet, på nært hold ser skjelettet blåaktig ut. Et omfattende krater gaper i ryggen, som om han er blitt revet opp innenfra. Rett over hoftebeinet bak på høyre side stikker ribbeina opp i grove fliser.

«Dette er ikke naturlig.»

Calle synker ned ved siden av henne.

«Ikke det minste. Har dere fotografert dette?»

Det siste er til den kvinnelige teknikeren, som svarer uttrykksløst.

«Så grundig at du kommer til å gå lei.»

«Da tar vi ham gjerne opp på land.»

Teknikeren vinker til seg to kolleger. Sammen løfter de opp liket og snur det så mannen blir liggende på ryggen i sanden. På de stedene der han fortsatt har hud i ansiktet, er den oppsvulmet og har et blekt rosa skjær. Idun og Calle gransker ham inngående, lener seg fremover og til sidene. En lang stund gjør de ikke annet enn å se.

Det blir Calle som oppsummerer til slutt.

«Det er egentlig umulig å fastslå noe som helst. Det er en mann, oppsmuldret og i en bedrøvelig forfatning. Hvor lenge kan han ha ligget i vannet? Han har en stor skade i kroppen, ribbeina er splintret. Jeg gjetter på at han er blitt skutt, men faen heller, det er vanskelig å være sikker når det mangler så mye muskler og hud og annet. Det får Svetlana finne ut av. Oppsvulmingen sladrer uansett om lang tid i vannet, det har Malmen rett i.»

Idun gransker den dødes ansikt. Leppene og huden over haken er borte, men selve kjøttet og senene henger igjen her og der. I det ene kinnet er det et flere centimeter stort hull som gjør at man ser inn i munnen. Tennene er dårlige, og det som er igjen av tungen, ligger som en sammenrullet barriere lengst bak i munnen.

«Hvis vi er heldige, finnes det et tannkort.»

«Spørsmålet er også hvor langt han har flytt.»

Idun ser først til høyre og så til venstre. Elven strekker seg langt i begge retninger før den bukter seg i vide svinger. Calle sukker.

«Det er litt av en strekning det er snakk om her. Tynt befolket er det også, så vi bør neppe prioritere å gå fra dør til dør. Det får faen meg Anders sette folk på.»

Idun grubler så lenge at Calle fortsetter uoppfordret.

«Vi får håpe at det er mulig å fastslå identiteten, og så tar vi det derfra. Mens Svetlana gjør sitt, søker vi på savnede personer. Hvis det hadde vært en lokal fyr, ville vi visst det nå. Jeg setter en tusenlapp på at han har flytt føkkings langt, alternativt at han ikke er savnet av noen i nærheten. Hvor fort kan dere sende liket til rettsmedisinsk?»

Det siste er til teknikeren. Hun drar av seg hanskene.

«Jeg er ferdig her. Vi kan bestille transporten omgående.»

«Gjør det.»

Calle snur seg mot Idun igjen.

«Noen ord med pensjonisten før vi drar, da.»

Da de går fra avsperringen, står Malmen fortsatt ved den samme kjeglen. Han snakker inntrengende med noen i telefonen. Idun og Calle trasker oppover skråningen i taushet. Gresset er høyt og sprøtt, knaser når det tråkkes ned under skoene.

De går over en snuplass og fortsetter bortover til biblioteket. Ved den ene gavlen står ambulansen parkert. Bak rattet sitter en kvinnelig sykepleier. Hun holder et ark, leser det konsentrert og ser ikke ut til å ense etterforskerne som nærmer seg. Bakdørene på bilen står åpne. Innenfor sitter en mannlig sykepleier sammen med en eldre kar. Da Idun og Calle kommer nærmere, ser de at det er Stig Johansson, partilederen lengst ute på høyresiden. Huden er slapp og ansiktet blekt, men øynene ser ut til å være både skarpe og energiske. Idun vet at det sistnevnte kan skyldes sjokket.

Hun og Calle presenterer seg. Den gamle ramser opp navnet sitt som om han er ansatt i forsvaret: Stig Johansson, folkevalgt kommunepolitiker, med vekt på det siste.

«Vi har skjønt at det var du som fant liket?»

Stig klør seg på kinnet.

«Det lå bare der. Hvis ikke Erko hadde dratt i kobbelet, ville jeg ikke sett det.»

Calle nikker mot den finske spetsen som ligger fastbundet til rekkverket ved bibliotekets inngangsparti.

«Din, antar jeg?»

«Mhm.»

«Var det bare dere to som var ute?»

Stig har et lyseblått kommunalt teppe over skuldrene, sykepleieren sjekker pulsen hans.

«Bare oss.»

«Pleier dere å gå den veien?»

«Hver morgen. Erko har problemer med blæra, så vi er tidlig oppe.»

«Møtte dere noen andre i morges?»

«Ingen i det hele tatt.»

«Så du noe uvanlig?»

Stigs øyne blir smale.

«Noe annet enn mannen i elven?»

Calle venter. Til slutt rister kommunepolitikeren på hodet.

«Jeg så ikke noe annet som virket rart.»

«Rørte du ved liket?»

Nå sperrer Stig opp øynene.

«Selvfølgelig ikke! Herregud, jeg er vel ingen idiot heller?»

Calle lar det gå noen sekunder.

«Jeg kjenner deg igjen fra media.»

Stig retter ryggen der han sitter på båren.

«Det stemmer, innvalgt i kommunestyret.»

«Og du bor i Harads?»

«Fra jeg ble født og til den dagen jeg dør.»

«Var det du som ringte redningstjenesten?»

«Hjemmefra, hadde ikke med meg mobil. Jeg har sjelden det om morgenen.»

«Og du er helt sikker på at du ikke rørte ved liket?»

«Hundre prosent.»

«Kjenner du igjen personen i vannet?»

Det rister Stig på hodet til.

«Jeg har aldri sett ham. Tror jeg, i hvert fall, det er vanskelig å si, med tanke på …»

Han blir taus. Calle nikker.

«Noe annet du vil legge til? Det kan være hva som helst.»

Stig ser ut til å tenke seg om en stund, men rister omsider på hodet. Calle klapper ham lett på underarmen.

«Vi tar kontakt hvis vi har flere spørsmål. Ta vare på deg selv, nå, Stig.»

De forlater ambulansen og går tilbake til bilen.

«Han virker ikke relevant. En sjokkert gamling som luftet hunden.»

Idun kjenner utenpå jakkelomma etter bilnøklene. Calle fortsetter.

«Så sent som i forrige uke sto han på TV og erklærte sin støtte til koranbrenningene, faens jævla fyr. Har du spist frokost?»

De setter seg i bilen, han i passasjersetet og Idun bak rattet.

«Nei, har du?»

«Nope. Vi tar treningen før lunsj. Da bør vi ha fått Malmens rapport. La oss anslå at Svetlana kan gi en foreløpig uttalelse om to–tre timer.»

Idun starter motoren. Calle fortsetter.

«Jeg sender en melding til Siv, hun har kalt inn til møte, det nye rapporteringsprogrammet skal gjennomgås, men nå slipper vi forhåpentligvis det. Vi får vel være takknemlige for de små gledene vi kan få.»

Idun tar en U-sving over gressflekken utenfor gjerdet. De passerer den nedslitte enetasjes villaen, ser at den eldre mannen ikke sitter på trammen lenger.

«Hvor mange var det Siv sa bor i Harads?»

Calle ser ut gjennom ruta.

«Fire hundre og sytti sjeler. Pluss minus en og annen.»

«Det er uansett ikke så mange dører å banke på.»

Calle ser bistert på henne. Idun må flire, kjenner takknemlig at morgenens skyer endelig er i ferd med å løse seg opp.


 

DAVID SITTER I DEN ene skinnlenestolen. Som alltid er han kledd i skjorte, i dag i samme svartglinsende nyanse som det velkjemmede håret. Hendene ligger stille på armlenene. Selv om han aldri har vært gift, glimter en bred gullring på venstre ringfinger.

«Det er uakseptabelt.»

Han sier det langsomt. Karl sitter i lenestolen rett overfor, ser på ham med et nøkternt blikk.

«Det er jeg enig i, Harry egner seg ikke som sjåfør.»

Langsomt løfter David haken et par centimeter.

«Så du mener at det er Harrys skyld?»

Karl gjør en håndbevegelse.

«Hoften hans, den gjør at han ikke kan løpe etter.»

David senker haken igjen.

«Men det var din oppgave å bli kvitt liket.»

«Jeg vet det. Og jeg senket det ordentlig, men sprengingen fra veiarbeidet må ha fått det til å flyte opp.»

«Så nå mener du at det er veiarbeidets skyld?»

Karls ansikt forblir nøytralt.

«Vi ville aldri havnet her hvis Harry hadde utført sin del av oppdraget, det er bare det jeg sier.»

David gnir gullringen med tommelen.

«Harrys hofte, ja. Den må vi gjøre noe med. Men det får bli et senere spørsmål. Hva er det siste du har fått vite?»

Karl retter ryggen.

«Liket er tatt hånd om og fraktet bort av politiet.»

Det ene øyebrynet til David glir opp i pannen. Det er like velformet som Cristiano Ronaldos.

«Det er det som er problemet. Jeg forutsetter at alle spor er fjernet?»

«Jeg skal rengjøre cellene en gang til. Ellers kan du slappe av. Etter så lang tid er det risikofritt hvis de skulle få for seg å gjennomsøke banen, naturen har hatt god tid til å dekke over alle mulige spor.»

Men David virker ikke overbevist.

«Det var åpenbart ikke lang nok tid for elven.»

Det må Karl selvfølgelig nikke til.

«Jeg er hundre og ti prosent sikker. I går fikk jeg hundene til å ta en skikkelig runde, hele området er sjekket. Politiet finner ingenting uansett hvor grundig de leter, og hvorfor skulle de i det hele tatt undersøke noe hos oss?»

David vender den ene hånda opp og knytter fingrene, det pleier å hjelpe mot krampen i håndleddet.

«Vi må ha kontroll til sesongstart. Jeg vil være sikker på at politiet ikke befinner seg i området lenger da. Vi kan ikke få Klubben hit før det har skjedd.»

Karl retter på skjorteermene. Det lysegrå håret er kortklipt, kinnbeina skarpe.

«Jeg kommer personlig til å følge med på politiets nærvær. Klubben skal ikke samles før vi har en fullgod beskyttelse mot innsyn. Det har du mitt ord på. Ellers holder vi åpent som vanlig? Det er samling på fredag, ikke sant?»

David lener seg tilbake og ser ut gjennom vinduet, sier noe helt annet i stedet for å svare på Karls spørsmål.

«Be Harry om å komme innom kontoret mitt i ettermiddag, alene, mener jeg. Jeg har noe jeg vil snakke med ham om.»

